Lääkäriliiton varatoiminnanjohtajan äskeinen lausunto herätti hilpeyttä sosiaalisessa mediassa. Varatoiminnanjohtaja kertoi Lääkäriliiton haluavan vähentää lääkärikoulutuksen aloituspaikkojen määrää.

Perustelu oli hupaisa. Varatoiminnanjohtajan mukaan liian suuri lääkärien määrä nostaa terveydenhuollon kustannuksia, koska ”mitä enemmän lääkäreitä, sitä enemmän määrätään lääkkeitä ja hoitoja.” Lääkärien tarjonnan lisääminen tietenkin todellisuudessa vähentäisi terveydenhuollon yksikkökustannuksia. Lisääntynyt lääkärien tarjonta nimittäin olisi taipuvainen alentamaan lääkärien palkkoja.

Juuri tämä tietenkin on todellisuudessa aloituspaikkojen vähentämisehdotuksen taustalla. Lääkärit haluavat rajoittaa lääkärien tarjontaa kilpailun vähentämiseksi ja palkkatason nostamiseksi. Näin toimii mikä tahansa ammattiliitto (tai kartelli).

Lääkäriliitosta tekee kuitenkin erikoisen sen jäsenkunta. Tavallisesti ammattiliittojen olemassaoloa perustellaan sillä, että palkoista neuvottelu keskitetysti suojelee heikkoja työntekijöitä vahvoilta työnantajilta. Tämä perustelu voi pitää paikkansa, kun puhutaan vaikka kaupan kassoista tai huoltoasematyöntekijöistä. Mutta se on täysin naurettava Lääkäriliiton tapauksessa.

Lähestulkoon kaikki suomalaiset ovat köyhempiä kuin lääkärit. Kaikki suomalaiset tarvitsevat lääkäripalveluja ja maksavat niistä paitsi lääkärinpalkkioina myös erityisesti veroina. Julkisen rahan osuus terveydenhuoltomenoista on noin kolme neljäsosaa. Lääkärien palkat näkyvät siis suoraan julkisen terveydenhuollon kustannuksissa. Mutta suurin osa myös yksityisen terveydenhuollon asiakkaista on huomattavasti heitä hoitavia lääkäreitä köyhempiä.

Mitä korkeampia lääkärien palkat ovat, sitä kalliimpia ihmisten terveyspalvelut ovat. Mitä kalliimpia palvelut ovat, sitä vähemmän niitä on mahdollista kuluttaa. Lääkärien määrän rajoittaminen siis vähentää tarjolla olevia palveluita ja tekee niistä kalliimpia. Tästä kärsivät ihmiset ovat lähes kaikki lääkäreitä huono-osaisempia. Sama pätee niin verovaroin kuin yksityisesti rahoitettuihin palveluihinkin.

Lääkärit ovat etuoikeutettu ryhmä. Lääkäriliiton tarkoitus on vähentää lääkärien keskinäistä kilpailua ja rajoittaa lääkärien määrää. Tämä siitä huolimatta, että lääkärien työmarkkina-asema olisi erittäin hyvä vaikka he joutuisivat kilpailemaan työpaikoista yksilöinä, ilman Lääkäriliiton tarjoamaa joukkovoimaa.

Lyhyesti sanottuna Lääkäriliitto ajaa etuoikeutetun ryhmän etua kaikkien muiden, erityisesti köyhien kustannuksella. Se suojelee lääkäreitä kilpailulta, joka hyödyttäisi kaikkia muita, erityisesti huono-osaisia. Lääkärit eivät tätä suojelua tarvitse, he ovat yhteiskunnan kaikkein hyväosaisimpia.

Mikään tavanomainen ay-toiminnan perustelu ei sovellu puolustamaan Lääkäriliittoa, eikä muuten monia muitakaan hyväosaisten akavalaisia liittoja Lääkäriliiton ainoa toimintamuoto ei ole lääkärien edunvalvonta. Sillä on muitakin tehtäviä, joista jotkut ovat yhteiskunnallisesti hyödyllisiä.

Mutta edunvalvojana Lääkäriliitto on yksinkertaisesti rikkaiden kartelli köyhiä vastaan.

Blogit Liberan blogiin kirjoittavat eri alojen asiantuntijat tai muuten vain mielenkiintoiset henkilöt. Blogit ovat kirjoittajiensa mielipiteitä, eivätkä välttämättä edusta Liberan virallista kantaa.